من دابا لفوق، موقع “يوتوب” ديال الفيديوات غدي يولي يسوبريمي كَاع المحتويات المتعلقة بفيروس كورونا المستجد، واللي كتتعارض بشكل مباشر مع النصائح والتوجيهات ديال منظمة الصحة العالمية، ومكيستندش على أدلة طبية. وقالت الرئيسة التنفيذية ل”يوتوب”، فأول مقابل ليها ملي بان كورونا، لبارح الأربعاء، بللي بغات تقضي على الفايك نيوز والإشاعات اللي كتروج بخصصوص الفيروس، استنادة للخطة اللي متبعها شركة “كَوكَل” فهذ الصدد. وتكلمات على أمثلة ديال الكلام اللي كيتقال وما عندوش أساس علمي بحال “خودو الخرقوم، خودو فيتامين سي، غادي نعالجوكم”، وقالت بللي هذشي انتهاك لسياسة الشركة وكذلك لتعليمات منظمة الصحة. وتكلمات الرئيسة كذلك على حاجة خطيرة، حيت قالت بللي 75 فالمية ديال الطلب كاين على الأخبار غير الموثوقة، وعل هذشي الشركة تدخلات. وحتى موقع التواصل الاجتماعي “فيسبوك” غادي فنفس الاتجاه، بحيث اللي شارك أي معلومات خاطأة على الفيروس غيتلقى تنبيه بضرورة زيارة موقع منظمة الصحة العالمية ويقرا التوجيهات ديالها. وبالنسبة للناس اللي كيسيفطو بحال هذ الفايك نيوز مرات كثيرة، فيسبوك كيتدخل باش يحظرهم ومابقاوش يسيفطو حاجة خرى حتى تدوز مدة. 
الفايد والعشابة والمشعوذين مشاو فيها.. يوتوب قررات تسوبريمي كَاع المحتويات المتعلقة بكورونا اللي كتتعارض مع توجيهات منظمة الصحة العالمية